Pixar

**Pixar** (*Pixar Animation Studios*) on arvutianimatsiooniga tegelev Ameerika Ühendriikide ettevõte, mis asutati 3. veebruaril 1986. Pixar on tuntud peamiselt oma animafilmide ja lühianimatsioonide poolest. Ettevõtte peakorter asub Emeryville'is California osariigis. 2006. aastal ostis Pixari Walt Disney Company.

Filmistuudio on võitnud 22 Oscarit, 2 Kuldgloobust ja 6 Grammyt. 

## Ajalugu

1970. aastatel hakkasid Ed Catmulli juhtimisel koos käima New Yorgi Tehnoloogiainstituudi (NYIT) üliõpilastest arvutigraafikahuvilised. 1979. aastal tegi George Lucas ettepaneku tuua Ed Catmull koos kaaslastega Lucasfilmi alla, millega nõustuti. Seal olles loodi palju innovaatilisi graafikaprogramme ja tehnilisi lahendusi, sealhulgas ka arvuti Pixar. George Lucasel tekkis aga pärast lahutust 1986. aastal rahaliselt raske olukord ning ta otsustas Lucasfilmi arvutigraafika osakonna maha müüa.  Selle ostis ära Steve Jobs 10 miljoni dollari eest ja moodustas osakonnast iseseisva ettevõtte, mis sai nimeks Pixar.

Algselt oli Pixar arvutiriistvara tootev firma, mille põhitoode oli Pixar Image Computer, mida müüdi peamiselt valitsusasutustele ja haiglatele.  Pixarit kasutati sel ajal kõrgtehnoloogiliste graafika- ja animatsioonilõikude jaoks Lucasfilmi projektides. Erinevalt teistest arvutitest lõi Pixari tarkvara suure eraldusvõimega kolmemõõtmelisi värvikujutisi peaaegu kõigest, alates hoonetest ja autodest kuni keeristormide ja tulnukateni. Pixar oli ka suuteline aitama meditsiinitöötajatel tuvastada haigusi röntgeni kolmemõõtmelise esitluse abil. Samuti suutis arvuti esitada uusi satelliidipilte ilmaennustajatele ja seda kõike umbes 200 korda kiiremini kui eelmised arvutid. Mitu aastat olid animatsiooniks vajaminevate arvutite hinnad väga kõrged. Algselt maksis Pixari arvuti 135 000 dollarit ja sellele tuli veel lisaks osta 35 000 dollarit maksev terminal Sun Microsystemsilt või Silicon Graphicsilt. Arvuti oli tublisti oma ajast ees ja seda ei müüdud palju. Pixari meeskond tuli aga välja mitme uudse tarkvaraga, mida kasutati erinevate toodete loomisel.

RenderMan on arvutigraafika programm, mis võimaldab arvutikunstnikel lisada värve ja luua tekstuure ekraanil olevatele 3D-objektidele. Sellega on võimalik luua tegelikkusele nii sarnaseid pilte, et neid on fotodest peaaegu võimatu eristada. RenderManile taotleti ja ka saadi patent. RenderMani loomine tasus end ära, kui "Tin Toy" võitis Oscari parima lühianimatsiooni eest 1988. aastal. Pärast seda on programmi kasutatud kogu Pixari loomingus ning samuti kasutavad seda paljud teised filmistuudiod eriefektide loomisel. 1992. aastal võitis Pixari ja Disney ühisprojekt CAPS (*computer animated production system*) Pixarile teise Oscari. 1993. aastal võitis RenderMan stuudiole kolmanda Oscari. Hoolimata sellest ei saanud Pixar kasumit. Pärast "Leluloo" esilinastust 1995. aastal teatas Pixar oma esimesest kasumist ja sellest ajast peale hakkas Pixari edu ülesmäge minema. 1998. aastal esilinastus "Putukalugu", millest sai veel suurem hitt kui "Lelulugu" ja mis tõi üle maailma sisse rohkem kui 360 miljonit dollarit.

## Kronoloogia

*1979 – George Lucas tõi Ed Catmulli ja partnerid Lucasfilmi.
*1986 – George Lucas loobus arvutigraafika üksusest, mille ostab Steve Jobs (sünnib Pixar); esimene Oscarikandidaat "Luxo Jr"
*1988 – stuudio sai esimese Oscari "Tin Toy" eest.
*1992 – CAPS (*computer animated production system*) võitis Pixarile ja Disneyle Oscari.
*1993 – Pixar teenis kolmanda Oscari RenderMani eest.
*1995 – "Lelulugu" tuli avalikkuse ette ja vallutas kinokassad; neljas Oscar digitaalse skaneerimise tehnoloogia eest.
*1998 – "Putukalugu" esilinastus kinodes; ettevõte võitis veel kaks Oscarit Marioneti 3D-animatsioonisüsteemi ja lühianimatsiooni "Geri's Game" eest.
*1999 – "Lelulugu 2" esilinastus ja purustas kassarekordid; Pixar võitis üheksanda Oscari tehniliste saavutuste eest.
*2000 – firma kolis uude peakontorisse Emeryville'i California osariigis. "Lelulugu 2" võitis Kuldgloobuse.
*2001 – esilinastus "Kollide Kompanii". Ed Catmull sai Pixari presidendiks. Pixari töötajate arv oli üle 600.
*2003 – esilinastus "Kalapoeg Nemo".
*2004 – esilinastus "Imelised". "Kalapoeg Nemo" võitis Oscari.
*2006 – Walt Disney Co. ostis Pixari. Esilinastus "Autod".
*2007 – esilinastus "Ratatouille".
*2008 – esilinastus "WALL-E".
*2009 – esilinastus esimene Pixari 3D-animatsioon "Üles".
*6. septembril 2009 anti Veneetsia filmifestivalil filmistuudio režissööridele elutöö eest Kuldlõvi auhind. Auhinna andis üle Lucasfilmi asutaja George Lucas.

## Lühianimatsioonid

## Animafilmid

*"Lelulugu" (*Toy Story*) – 1995
*"Putukalugu" (*A Bug's Life*) – 1998
*"Lelulugu 2" (*Toy Story 2*) – 1999
*"Kollide Kompanii" (*Monsters, Inc.*) – 2001
*"Kalapoeg Nemo" (*Finding Nemo*) – 2003
*"Imelised" (*The Incredibles*) – 2004
*"Autod" (*Cars*) – 2006
*"Ratatouille" – 2007
*"WALL-E" – 2008
*"Üles" (*UP*) – 2009 
*"Lelulugu 3" (*Toy Story 3*) – 2010
*"Autod 2" (*Cars 2*) – 2011
*"Vaprake" (*Brave*) – 2012
*"Lennukid" (*Planes*) – 2013
*"Kollide ülikool" (*Monsters University*) – 2013
*"Kalapoeg Dory" (*Finding Dory*) – 2016
*"Imelised 2" (*The Incredibles 2*) –2018 
*"Autod 3" (*Cars 3*) –2017
*Lelulugu 4

## Viited

## Välislingid
*Pixari ametlik koduleht